**Beszámoló a Dsida Jenő Baráti Kör**

**2010. évi munkájáról**

Ez az esztendő elsősorban egy pótolhatatlan, mindannyiunkat megrendítő veszteséggel írta be a nevét irodalmi egyesületünk történetébe. Megkapta az égi behívót a Dsida Jenő Baráti Kör Nagyasszonya, lelke, tevékenységének egyik legfőbb ösztönzője és részese, Margó néni, sokunk rajongva szeretett barátja és példaképe. „Arányos, szépen fejlett, másokat melegítő életét” az *Istennek bölcs leánya voltál* című, a Dsida Jenő Baráti Kör emblémájával és tagjainak anyagi támogatásával megjelent könyvben örökítettük meg. Az Ő emlékének szenteltük nyári összejövetelünket. Hisszük, hogy végtelen jóságával, szeretetével odaátról is figyel minket, s őrangyalként vigyáz ránk, segíti tevékenységünket.

Új lendületet és színt hozott közösségünk életébe, hogy igen gazdag és szerteágazó együttműködést alakítottunk ki a Bródy Sándor Megyei és Városi Könyvtárral. Összefogva az intézmény hozzáértő és lelkes kollektívájával, tartalmas, nagy érdeklődést és visszhangot keltő rendezvények sorát bonyolítottuk le, mi is hozzájárultunk az *Irodalmi honfoglaló Heves megyében* című programsorozat sikeréhez.

\*\*\*

**Január 30-án** tizenegyedik alkalommal rendezték meg a Forrás Gyermek és Ifjúsági Központban *Az ötágú síp üzenete* című szavalóversenyt, melyen ebben az évben összesen negyven határon túli és inneni versenyző vett részt. A vetélkedőt elnökünk tanácsadói és zsűrielnöki közreműködésével, a Magyar Kultúra Napját köszöntő beszédével, továbbá különdíjak felajánlásával támogattuk.

A kolozsvári *Művelődés* **februári** száma az idén is közölte és honlapunkról kiválasztott fényképekkel illusztrálta a tavalyi évről készített beszámolónkat, segítve egyesületünk erdélyi népszerűsítését.

**Április 2-án**, nagypénteken hagyott minket árván a Dsida Jenő Baráti Kör Nagyasszonya, Margó néni.

Drága halottunktól **április 9-én** a Dsida Jenő Baráti Kör csaknem valamennyi tagjának a részvételével köszöntünk el az egri Rozália temetőben. A szertartást irodalmi egyesületünk lelkipásztora, Demkó Balázs vezette. Egyik segítője régi jászapáti barátunk, Pájer Antal mai utóda, Kladiva Imre volt. A Dsida Jenő Baráti Kör nevében Fülöp Lajos mondott gyászbeszédet. Okos Tibor, Fekete Borbála és Okos Viola előadta az *Elment a madárka…* kezdetű moldvai halottbúcsúztatót, Ungvári P. Tamás pedig elszavalta Dsida Jenő *Tíz parancsolat* című ciklusának utolsó versét.

**Április 13-án** a Szilágyi Erzsébet Gimnázium kollégiumában bonyolították le a Heves megyei József Attila Szavalóversenyt, melyen immár hetedik alkalommal elnökünk látta el a zsűrielnöki teendőket, négy versenyzőt és közreműködőt pedig kiadványainkból különdíjban részesítettünk.

**Április 14-én** irodalmi vetélkedőt szerveztek egri középiskolások részére a Kereskedelmi és Vendéglátóipari Szakközépiskolában. A szép kezdeményezést elnökünk zsűrielnöki közreműködésével és könyvjutalmakkal támogattuk.

**Áprilisban** jelent meg a gyöngyösi Konturs Kft. és a Dsida Jenő Baráti Kör közös kiadásában *Erőss Alfréd háborús naplója* (Kolozsvár, 1944. szeptember 15. – Zirc, 1945. április 23.). Közreadta, a szöveget gondozta, az előszót és a jegyzeteket írta: Lisztóczky László.

Erőss Alfréd, aki költőként, műfordítóként, esszéíróként és teológusként írta be a nevét az erdélyi magyar művelődés történetébe, Dsida Jenő baráti köréhez tartozott. Mindkettőjüket Benedek Elek fedezte föl a *Cimborá*ban. Erőss Alfrédot 1949-ben Márton Áron javaslatára Kolozsvárt titokban gyulafehérvári püspökké szentelték.

**Május 15-én** székházunkban vezetőségi ülést tartottunk, melyen megjelent Hunyadi Zsuzsanna, Mészáros Györgyné, Demkó Balázs és Ungvári P. Tamás. Elnökünk külön találkozott és folytatott eszmecserét Németh Zoltánnal, aki a közös megbeszélésen nem tudott részt venni. Ekkor határoztuk el, hogy könyvet szerkesztünk Margó néni emlékére, s vettük számba további terveinket. Megállapodásainkról körlevélben tájékoztattuk a tagságot.

**Május 16-án** lelkipásztorunk, Demkó Balázs megtartotta a negyven nap múltán esedékes szent liturgiát Margó néni emlékére az angolkisasszonyok kápolnájában. A szertartáson közösségünk néhány tagja is megjelent.

**Május 20-án,** Pájer Antal születésnapjána jászapátiVárosi Könyvtárban nagy érdeklődés mellettmutattuk be Zalár József: *Hol van az a régi zászló?* című – a Dsida Jenő Baráti Kör és a gyöngyösi Pallas Kiadó emblémájával megjelent – verseskötetét. Zalár Józsefet és a válogatást a kiadvány szerkesztője és a bevezető tanulmány írója, elnökünk ismertette. Az összejövetelen részt vett a kötet egyik lektora, Ungvári P. Tamás, aki – a helyi közreműködőkhöz csatlakozva – elszavalta a költő néhány versét.

A versgyűjteménnyel és a kötetbemutatóval a jászapáti Pájer Antal-kultusz gazdagításához is hozzájárultunk: a jeles papköltőnek Zalár József volt a legjobb barátja és szószólója. A rendezvény előtt Pájer Antal sírja előtt is fejet hajtottunk, befejezését követően pedig megkoszorúztuk azt az emléktáblát, mely a templom kapuján látható.

Az idén mi is bekapcsolódtunk az egri Ünnepi Könyvhét megrendezésébe. **Június 3-án** délután 5 órakor mutattuk be a Zalár-kötetet a Bródy Sándor Megyei és Városi Könyvtárban. A költőt és a versgyűjteményt Fülöp Lajos és Lisztóczky László méltatta, közreműködött Ungvári P. Tamás, Okos Tibor és Okos Viola. Ez a könyvbemutató volt az *Irodalmi* *honfoglaló Heves megyében* című programsorozat nyitó rendezvénye.

Hírt adott róla a *Heves Megyei Hírlap* és az egri televízió *Margó* című műsora.

**Június 4-én**, Trianon évfordulóján, a nemzeti összetartozás napján elnökünk előadást tartott *Trianon a magyar költészetben* címmel az Országos Széchényi Könyvtárban, melyet Ungvári P. Tamás illusztrált szavalataival. Elbe István, az OSZK munkatársa, a Dsida Jenő Baráti Kör régi tagja hívott meg minket, aki az előadás után bemutatta a jelenlévőknek a *90 város* című – a trianoni békeszerződés 90. évfordulójára emlékező – kiállítást, melynek Ő volt az ötletadója és a rendezője.

A kiállítás és az azt népszerűsítő előadás tehát a Dsida Jenő Baráti Kör három tagjának az összefogásával valósult meg.

**Július 31-én** az eddigi legnagyobb létszámú résztvevővel – akik közül sokan távoli településekről és határon túlról érkeztek – tartottuk meg nyári összejövetelünket. A rendezvényen megjelent első lelkipásztorunk, Mikolai Vince és Margó néni néhány családtagja is. A háziasszonyi teendők ellátásában Deák Piroska, Hunyadi Zsuzsa, Lisztóczky Erika, Lisztóczky Mónika és Németh Zsuzsa szorgoskodott, s igyekezett minden figyelmességével és kedvességével pótolni a pótolhatatlant. A találkozó első részében Németh Zoltán irányításával a Dsida Jenő Baráti Kör Nagyasszonyára emlékeztünk. Demkó Balázs és Ács Katalin imát mondott drága halottunk lelki üdvéért, majd bemutattuk és szétosztottuk az *Istennek bölcs leánya voltál* (Margó nénire emlékezünk)című kötetet. Meskó Bánk, Fülöp Lajos, Turcsány Péter, Kékessy Dezső és Román Éva megrendült szavakkal idézte föl Margó nénihez fűződő emlékeit. A rendezvény második részében Molnár Ferenc Kölcsey *Parainesis*éről beszélt, majd Ungvári P. Tamás tartott élménybeszámolót családja nemrég lezajlott erdélyi kirándulásáról. Ezt követően közös imával „vidám keresztényi lakoma” vette kezdetét. A programot Ungvári P. Tamás szavalatokkal, Fekete Borbála és Okos Viola énekszámokkal színesítette.

Az összejövetelről tudósított az egri televízió *Margó* című műsora.

A Magyar Népmese Napja (szeptember 30.) tiszteletére az idén is folytattuk a tavaly megkezdett előadás-sorozatot Benedek Elekről. Elnökünk **szeptember 30-án** az angolkisasszonyoknál, **október 12-én** a Gárdonyi Géza, **október 19-én** pedig a Neumann Gimnáziumban tartott rendhagyó irodalomórát a székely mesemondóról.

**Október 5-én** *Két nyugati magyar költő: Gömöri György és Sulyok Vince* címmel könyvbemutatót rendeztünk a Bródy Sándor Városi és Megyei Könyvtárban. Vendégünk volt Gömöri György, Angliában élő magyar költő, aki bemutatta új verseskötetét, és portrét rajzolt nemrég elhunyt barátjáról, Sulyok Vincéről. Sulyok Vince élete és költői pályája Egerhez is erős szálakkal kötődik: itt volt magyar szakos főiskolai hallgató, számos verset írt a városhoz fűződő élményeiről és emlékeiről. Ezek a versek Ungvári P. Tamás tolmácsolásában hangzottak el az összejövetelen.

A program az *Irodalmi honfoglaló Heves megyében* című sorozat keretében valósult meg. Tudósítottak róla az egri tömegkommunikációs eszközök.

A Dsida Jenő Baráti Kör egyik legnagyobb büszkesége Bozók Ferenc, akinek az utóbbi években négy verseket és esszéket tartalmazó, lelkes fogadtatásra talált könyve jelent meg. *Azúrtemető* című kötetét **október 8-án** mutatták be Kecskeméten nagyszámú közönség előtt, fényes külsőségek között. A rendezvényt a Magyar Országgyűlés alelnöke, Lezsák Sándor nyitotta meg, védnöke Bábel Balázs kalocsai érsek volt. Az összejövetelen elnökünk méltatta Bozók Ferenc költészetét és esszéírói munkásságát.

**Október 13-án** elnökünk a *Beszélgetések a szakrális irodalomról* című sorozat keretében előadást tartott Erőss Alfrédról a Kálvin Házban, s bemutatta nemrég megjelent *Háborús naplójá*t is.

**Október 14-én** – a Forrás Gyermek és Ifjúsági Központtal együttműködve – a Bartakovics Béla Közösségi Házban vendégül láttuk Sándor György humoralistát, aki nagy sikerrel mutatta be *Válogatott rögtönzéseim* című műsorát. Az összeállítás fölidézte és szintézisbe forrasztotta korábbi előadóestjei legemlékezetesebb pillanatait. Eredeti látásmódjával, műfaj-, stílus- és ritmusváltásaival, szójátékaival, fokozásaival, váratlan, meglepő fordulataival és csattanóival mindvégig lenyűgözte a közönséget, mely véget érni nem akaró vastapssal fejezte ki tetszését.

Az egri televízió több műsorában is megemlékezett a rendezvényről.

**November 12-én** az *Irodalmi honfoglaló Heves megyében* című vetélkedőn ismételten Zalár József költészetét népszerűsítette a Dsida Jenő Baráti Kör alkotói gárdája. Elnökünk előadását Ungvári P. Tamás szavalataival, Okos Tibor és Okos Viola zene- és énekszámokkal gazdagította.

**December 9-én** a Dsida Jenő Baráti Körközreműködésével létrejött rendezvény zárta az *Irodalmi honfoglaló Heves megyében* című programsorozatot a Bródy Sándor Megyei és Város Könyvtárban. Elnökünk *Az egri bor a magyar költészetben* címmel tartott előadást. A téma keltette vidám hangulatot tovább fokozta Okos Tibor és Okos Viola közös muzsikálása és éneklése. Okos Tibor megzenésítette Petőfi *Egri hangok* című versét, melynek az előadás keretében volt az „ősbemutatója”. Az irodalmi est zárásaként a könyvtár munkatársai finom egri borral is megkínálták a jelenlevőket.

Szép és érdekes összeállítást sugárzott a rendezvényről az egri televízió *Margó* című műsora.

**December 15-én** *Gyökereink, kötődéseink* címmel szavalóversenyt rendezett az Angolkisasszonyok Sancta Maria Gimnáziuma. Elnökünk és Ungvári P. Tamás részt vett a zsűri munkájában, a vetélkedő hat különdíjasát pedig a saját kiadványainkkal ajándékoztuk meg.

**December 20-án** a budapesti Magyarok Házában *Karácsony Dsidával* címmel rendeztek irodalmi estet. Az összejövetelen elnökünk bemutatta Sas Péter *Dsida Jenő emlékezete* című, a kolozsvári Kriterion Könyvkiadó emblémájával megjelent dokumentumkötetét. A műsort a szerkesztő műhelyvallomásával, Szabó András pedig Dsida-versek előadásával formálta ünnepivé. A programot Medvigy Endre szervezte meg és vezette, aki – Sas Péterrel együtt – a Dsida Jenő Baráti Kör régi és hűséges tagja.

Az irodalmi est tehát három „dsidás” közreműködésével jött létre.

\*\*\*

Végül szeretnénk köszönetet mondani mindazoknak, akik átlagon felüli aktivitással vettek részt a Dsida Jenő Baráti Kör ez évi munkájában. Az első helyen **Demkó Balázs**nak és Feleségének, **Ács Katalin**nak, akik hálánkat elsősorban a Margó néni temetésén való közreműködésükkel érdemelték ki. Hála és köszönet illeti azokat, akik emlékezéseikkel és anyagi támogatásukkal segítették az *Istennek bölcs leánya voltál* című kötet megszületését és a nyári találkozó megrendezését. **Okos Tibor**, **Okos Viola** és **Ungvári P. Tamás** az idén is állandó szereplője volt összejöveteleinknek és rendezvényeinknek. Önzetlenül, fáradságot nem ismerve támogatta törekvéseinket **Fülöp Lajos**, **Hunyadi Zsuzsanna** és **Németh Zoltán. Mészáros Györgyné** az idén isa megszokott rutinnal intézte anyagi ügyeinket. **Kovács Mihály** a honlap szerkesztésével és a nyári találkozóról készített fotóival szolgált rá elismerésünkre.

A Dsida Jenő Baráti Kör vezetősége nevében:

Eger, 2010. december 29.

dr. Lisztóczky László

elnök